NARIADENIE KOMISIE (ES) č. 829/2008
z 21. augusta 2008,
ktorým sa stanovuje odchýlka od nariadenia (ES) č. 1973/2004 ustanovujúceho podrobné pravidlá uplatňovania nariadenia Rady (ES) č. 1782/2003, pokiaľ ide o dátumy osevu ryže v roku 2008 v talianskom regióne Piemont
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), a najmä na jeho článok 145 písm. c),
keďže:
(1)
Článkom 12 nariadenia Komisie (ES) č. 1973/2004 z 29. októbra 2004 ustanovujúceho podrobné pravidlá uplatňovania nariadenia Rady (ES) č. 1782/2003 o schémach podpory stanovených v hlavách IV a IVa tohto nariadenia a využití pozemkov vyňatých z produkcie na výrobu surovín (2) sa ustanovuje, že na splnenie požiadaviek na poskytnutie špecifickej platby pre plodiny za ryžu musí byť deklarovaná plocha osiata najneskôr 31. mája predchádzajúceho príslušnú žatvu vo všetkých produkujúcich regiónoch s výnimkou Španielska, Portugalska a Francúzskej Guyany, ktoré môžu plochy osievať do 30. júna.
(2)
Taliansky región Piemont bol od polovice mája 2008 postihnutý nepretržitými a silnými prívalovými dažďami. Tieto nepriaznivé poveternostné podmienky zabránili poľnohospodárom v tom, aby dodržali najneskorší dátum výsevu ryže, teda 31. mája 2008.
(3)
Je preto vhodné ustanoviť odchýlku od článku 12 písm. b) nariadenia (ES) č. 1973/2004 a povoliť poľnohospodárom, aby na deklarované plochy v talianskom regióne Piemont vysiali ryžu najneskôr do 30. júna 2008.
(4)
Opatrenia stanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Odchylne od článku 12 písm. b) nariadenia (ES) č. 1973/2004 musí byť na splnenie podmienok na poskytnutie špecifickej platby pre plodiny za ryžu v roku 2008 deklarovaná plocha v talianskom regióne Piemont osiata najneskôr 30. júna 2008.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. augusta 2008